Mylpaal behaal met ooreenkomste in metaalbedryf(Argieffoto: MEIBC/Facebook) Solidariteit verwelkom die onlangse uitbreiding van die Bedingingsraad vir die Metaal- en Ingenieursbedryf (MEIBC) se Gekonsolideerde Hoofooreenkoms wat deur die minister van indiensneming en arbeid bekragtig is. Benewens die Gekonsolideerde Hoofooreenkoms is die twee ooreenkomste wat administratiewe en dispuutheffings reguleer, asook die plastiekbedryf se Hoofooreenkoms, ook uitgebrei. Al vier ooreenkomste sal vanaf 17 Oktober 2022 van krag wees. “Die uitbreiding van die vier ooreenkomste sal stabiliteit binne die MEIBC en die metaal- en ingenieursbedryf oor die algemeen bring, en vir werknemers wat vir meer as ŉ dekade geen gestandaardiseerde minimum diensvoorwaardes en loonskale gehad het nie, broodnodige verligting bring,” sê Willie Venter, adjunkhoofsekretaris vir metaal en ingenieurswese by Solidariteit. Volgens Solidariteit sal die ooreenkomste voordelig vir die hele bedryf wees mits partye verantwoordelik met die infasering van die ooreenkoms te werk gaan en werkgewers die voorgeskrewe prosesse volg om binne die voorgeskrewe tydperke werknemers se minimum diensvoorwaardes aan te pas. “Die behoorlike funksionering van die MEIBC as die waghond oor die implementering van die ooreenkomste is van kritieke belang vir die behoud van ŉ volhoubare bedryf, en daar word verwag dat daar behoorlik na sy funksies gekyk sal word om die laaste letsels van ‘n instansie wat deur besigheidsredding gered moes word, uit die weg te ruim,” voer Venter aan. “Dit is werklik ŉ mylpaal wat bereik is in ŉ bedryf wat die afgelope jare in baie onstuimigheid gedompel was, en ons sien uit na positiewe en konstruktiewe samewerking tussen al die partye binne die MEIBC en met die MEIBC self om die meer strategiese belange van die bedryf aan te pak.”